text: এবার অঘটন ঘটতে দেয়নি দক্ষিণ আফ্রিকা | প্রথম আলো
  আইরিশদের বিপক্ষে জয়
  এবার অঘটন ঘটতে দেয়নি দক্ষিণ আফ্রিকা
  প্রকাশ: ১৭ জুলাই ২০২১, ০১: ১৩
  মালান ও ডি কক বড় স্কোর এনে দেন দক্ষিণ আফ্রিকাকেদক্ষিণ আফ্রিকা ক্রিকেট
  প্রথম ওয়ানডে পরিত্যক্ত হয় বৃষ্টির কারণে। দ্বিতীয় ওয়ানডেতে আয়ারল্যান্ড ঘটায় অঘটন। অধিনায়ক অ্যান্ডি বালবিরনির সেঞ্চুরিতে দক্ষিণ আফ্রিকাকে হারিয়ে দেয় আইরিশরা। সেই ম্যাচে আবার দক্ষিণ আফ্রিকা বিশ্রাম দিয়েছিল তাদের একমাত্র ফর্মে থাকা ব্যাটসম্যান কুইন্টন ডি কককে।
  আজ ডাবলিনে সিরিজের তৃতীয় ও শেষ ম্যাচে আর ভুল করেনি প্রোটিয়ারা। ডি কককে দলে রেখে একাদশ সাজিয়ে পেয়েছে সাফল্য। ওপেনার জানেমান মালান ও ডি ককের সেঞ্চুরিতে ৩৪৬ রান করে দক্ষিণ আফ্রিকা। জবাবে ২৭৬ রানে থামে আইরিশদের ইনিংস। ৭০ রানের বড় জয়ে আইসিসি ওয়ানডে সুপার লিগের ১০ পয়েন্ট অর্জন করে দক্ষিণ আফ্রিকা।
  ডি ককের বিধ্বংসী ব্যাটিংয়ে উড়ন্ত সূচনা পায় প্রোটিয়ারা। শুরুতে সময় নিলেও উইকেটে থিতু হয়ে ডি ককের পথ ধরেন আরেক ওপেনার মালান। দুজন মিলে প্রথম উইকেট জুটিতে যোগ করেন ২২৫ রান। ডি কক ৯১ বলে ১২০ রানের ইনিংস খেলে আউট হওয়ায় ভাঙে দুই ওপেনারের ম্যারাথন জুটি। সঙ্গী হারালেও পুরো ৫০ ওভার খেলেছেন মালান। ১৬৯ বল খেলে করেছেন ক্যারিয়ার–সেরা অপরাজিত ১৭৭ রান। দুই ওপেনারের জোড়া সেঞ্চুরিতে দক্ষিণ আফ্রিকা ৪ উইকেটে করেছে ৩৪৬ রান।
  বড় স্কোর সফলভাবে তাড়া করতে আইরিশদের টপ অর্ডারকেও সমানতালে জ্বলে উঠতে হতো। পল স্টার্লিং, অ্যান্ডি বালবিরনিরা আজ সেটি করতে পারেনি। উল্টো ব্যাটিং পাওয়ার প্লেতেই ২৭ রানে ৩ উইকেট হারালে আইরিশদের হার প্রায় নিশ্চিতই হয়ে যায়। মিডল অর্ডার ব্যাটসম্যান কুর্তিস ক্যাম্পার ও সিমি সিং লড়াই করে দক্ষিণ আফ্রিকাকে যা একটু অপেক্ষা করান। ৫৪ বলে ৫৪ রানের ইনিংস খেলে ক্যাম্পার আউট হলেও শেষ পর্যন্ত টিকে ছিলেন সিমি সিং, অপরাজিত ১০০ রান করেছেন ৯১ বলে। তাঁর ইনিংসে ভর করেই আইরিশরা ৪৭.১ ওভার পর্যন্ত খেলে ২৭৬ রান করে।